Da Gud kom til jorda, fikk han en kropp. Guds sønns kropp hadde celler bygd av karbon, hydrogen og alle nødvendige jordas grunnstoffer.
Jesus spiste og drakk, svettet, gråt, blødde. Han førte inn i seg jordmateriale som gikk gjennom ham og ut, atomer og molekyler som ennå er i jordas lukkede kretsløp.
Det betyr at når tørke driver mennesker på flukt, når regnskogen hogges ned, når elver og sjøer ødelegges, så smerter det Guds hellige kropp.
Dermed smerter tørke og avskoging, ekstremvær og klimaendring også meg. Og det smerter at jeg lite kan gjøre med det, og at jeg bidrar til elendigheten bare ved å leve i den del av verden som holder kalas mens resten lider.
Så kneler jeg og tar imot brød og vin, gavene fra Kristi hellige kropp, og hører fra Den oppstandne: Dette er for deg, nå blir syndene dine tilgitt.